Преузето са <https://pravno-informacioni-sistem.rs>

На основу члана 139. став 2. Закона о социјалној заштити („Службени гласник РС”, бр. 24/11 и 117/22 – одлука УС),

Министар за рад, запошљавање, борачка и социјална питања доноси

**ПРАВИЛНИК**

**о обрасцу и садржају службене легитимације стручних радника центра за социјални рад**

"Службени гласник РС", број 17 од 28. фебруара 2025.

**Садржај правилника**

Члан 1.

Овим правилником прописује се образац и садржај службене легитимације стручних радника (у даљем тексту: „службена лица”) запослених у центру за социјални рад.

**Садржај службене легитимације**

Члан 2.

Службена легитимација садржи следеће податке:

Предња страна службене легитимације садржи:

1) грб Републике Србије;

2) назив државе: „РЕПУБЛИКА СРБИЈА”;

3) назив министарства надлежног за послове социјалне заштите;

4) натпис: „СЛУЖБЕНА ЛЕГИТИМАЦИЈА”;

5) фотографију службеног лица димензије 35 mm x 25 mm у боји;

6) име и презиме овлашћеног имаоца службене легитимације;

7) број службене легитимације и датум издавања легитимације;

8) назив центра за социјални рад;

9) назив града, односно општине;

10) потпис овлашћеног имаоца легитимације.

Полеђина легитимације садржи:

1) текст: „ОВЛАШЋЕЊА ИМАОЦА СЛУЖБЕНЕ ЛЕГИТИМАЦИЈЕ”;

2) текст: „У вршењу јавних овлашћења службено лице центра за социјални рад има права и дужност утврђене законом.”;

3) печат и потпис овлашћеног лица центра за социјални рад који је издао службену легитимацију.

Текст службене легитимације исписује се ћириличким писмом.

**Образац службене легитимације**

Члан 3.

Образац службене легитимације је правоугаоног облика, димензије 70 mm x 100 mm и штампа се на кунстдрук 300 gr папиру беле боје и обострано се пластификује.

Образац службене легитимације саставни је део овог правилника.

Члан 4.

Службено лице дужно је да за време обављања службене дужности носи легитимацију.

**Поступање у случају останка без легитимације**

Члан 5.

У случају губитка или оштећења службене легитимације, овлашћени ималац легитимације је дужан да обавести директора центра за социјални рад и оштећену легитимацију врати, најкасније у року од три дана.

Члан 6.

Легитимација се замењује:

1) Уколико због оштећења постане неупотребљива;

2) Уколико се изгуби или на други начин нестане;

3) Уколико дође до промене личних и статусних података.

Члан 7.

Уколико службеном лицу престане радни однос, односно престане да обавља послове за које се издаје службена легитимација, дужно је да легитимацију врати овлашћеном лицу центра за социјални рад одмах, а најкасније у року од три дана.

Службене легитимације издате у складу са одредбама Правилника о обрасцу и садржају службене легитимације стручних радника центра за социјални рад („Службени гласник РС”, број 78/18), враћају се овлашћеном лицу центра за социјални рад одмах по добијању службене легитимације издате у складу са овим правилником.

Издавалац води евиденцију о свим издатим и неважећим службеним легитимацијама.

**Престанак важења ранијег прописа**

Члан 8.

Даном ступања на снагу овог правилника престаје да важи Правилник о обрасцу и садржају службене легитимације стручних радника центра за социјални рад („Службени гласник РС”, број 78/18).

**Ступање на снагу**

Члан 9.

Овај правилник ступа на снагу осмог дана од дана објављивања у „Службеном гласнику Републике Србије”.

Број 000700780 2025 13400 004 001 012 001

У Београду, 26. фебруара 2025. године

Министар,

**Немања Старовић,** с.р.

